Foto’s: Pretoriase Nasionale Dieretuin spog met twee nuwe skeurtandhaaiehttps://rak2.spens.co.za/radio/2015-onderhoude/craig-allenby-2015-12-04.mp3 Een van die skeurtandhaaie wat nou die Pretoriase Nasionale Dieretuin sy nuwe tuiste noem. Foto: Esté Meyer Jansen. Dit is nie aldag dat Kapenaars die see in Desembertyd vir Pretoria se strate verruil nie, maar dit is presies wat nou gebeur het met twee nuwelinge wat sedert verlede week die Pretoriase Nasionale Dieretuin hul nuwe tuiste noem. Twee skeurtandhaaie het Donderdagmiddag by die dieretuin opgedaag en is Vrydagoggend in die akwarium se haaitenk vrygelaat waar hulle die water met visse soos witstompneuse, karanteen, slimjannies, natalse maanskynvisse, kolsterte, stinkvis en ŉ paling deel. Volgens Craig Allenby, woordvoerder van die dieretuin, het die oorspronklike skeurtandhaai die tenk ontgroei en sal hy nou in samewerking met die Twee Oseane Akwarium in Kaapstad in die see vrygelaat word. “Dié soort haaie se natuurlike instink om te oorleef is uitsonderlik sterk en na verwagting sal die haai vinnig in sy natuurlike omgewing aanpas,” het Allenby gesê. Die dieretuin se nuwe skeurtandhaaie is ŉ wyfie en ŉ mannetjie wat rondom 1,2m lank is en hulle weeg onderskeidelik 12,6kg en 11,6kg. Volgens Allenby is die Pretoriase Nasionale Dieretuin die enigste binnelandse akwarium wat dié soort haaie huisves. “Dié haaie hoef nie deurlopend te beweeg om water oor hul kiewe te laat vloei sodat hulle kan asemhaal nie. Daarom kan hulle vervoer word na die binneland. Hulle is ook nie ŉ aggressiewe spesie nie, wat hulle ideaal vir ŉ akwarium maak.” Die skeurtandhaaie kan sewe dae ŉ week by die dieretuin besigtig word. Besoek die Pretoriase Nasionale Dieretuin se webwerf vir besoektye en toegangstariewe.